Diari Oficial de la Generalitat Valenciana


Sumari del DOGV 3967, del 27-03-2001 (2001/2621)

RESOLUCIÓ de 28 de febrer del 2001, del conseller de Sanitat, per la qual es regula la utilització de talonaris de receptes oficials del Sistema Nacional de Salut, informe de consulta i hospitalització p.10 i full d'interconsulta per part dels facultatius mèdics de les residències d'atenció sociosanitària públiques, de gestió integral i concertades.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2001/02/28/(1)/dof/vci/html**

### Dades del document

Número de DOGV
:   3967

Data del DOGV
:   27-03-2001

Secció del DOGV
:   I. DISPOSICIONS GENERALS

Número del document
:   2001/2621


Data del document
:   28-02-2001

Organisme emissor
:   Conselleria de Sanitat

Tipus de document
:   Resolució

Anàlisi jurídica

 Descriptors 

:   * servei sanitari
    * metge
    * medicina social
    * producte farmacèutic
    * assistència social
    * legislació

RESOLUCIÓ de 28 de febrer del 2001, del conseller de Sanitat, per la qual es regula la utilització de talonaris de receptes oficials del Sistema Nacional de Salut, informe de consulta i hospitalització p.10 i full d'interconsulta per part dels facultatius mèdics de les residències d'atenció sociosanitària públiques, de gestió integral i concertades. [2001/X2621]
  
L'Acord de 16 de maig de 1995, del Govern Valencià, en matèria sociosanitària, tenia com a objectiu dotar d'instruments que permeten regular vies de coordinació que possibiliten prestar l'atenció sanitària i social necessàries a aquelles persones amb problemes sociosanitaris de diversa índole que acudisquen al sistema públic de protecció, per qualsevol de les dues vies (serveis socials o sanitat), així com avançar en la línia d'oferir al ciutadà una atenció integral social i sanitària a través de serveis planificats conjuntament que fomenten la qualitat de vida per mitjà de la potenciació de l'autonomia, la rehabilitació i la reinserció social.
  
En conseqüència, a fi d'avançar en la creació de l'espai sociosanitari, la Conselleria de Sanitat, de comú acord amb la Conselleria de Benestar Social, ha considerat establir els procediments necessaris per a la utilització de talonaris de receptes oficials del Sistema Nacional de Salut, informe de consulta i hospitalització p.10 i full d'interconsulta per part dels facultatius mèdics de les residències públiques, assistides i concertades.
  
En atenció d'aquestes consideracions i en virtut del que disposa el Decret 87/1999, de 30 de juliol, del Govern Valencià, pel qual s'aprova el Reglament orgànic i funcional de la Conselleria de Sanitat, modificat pel Decret 198/1999, de 19 d'octubre, resolc:
  
Primer
  
Els metges que treballen en les residències assistides d'atenció sociosanitària, públiques i concertades, amb serveis mèdics autoritzats sanitàriament per la Conselleria de Sanitat i amb la sol·licitud prèvia de la Conselleria de Benestar Social, podran utilitzar els següents recursos de la Conselleria de Sanitat quan vagen dirigits als pacients amb dret a prestació assistencial reconeguts per la Generalitat Valenciana:
  
a. La prescripció de tractaments farmacològics per mitjà de la utilització de receptes oficials del Sistema Nacional de Salut.
  
b. La utilització d'informe de consulta i hospitalització p.10 quan siga necessària la derivació dels residents al seu càrrec que requerisquen la realització de proves diagnòstiques bàsiques de radiologia i laboratori i, si és procedent, la prescripció de transport sanitari per al desplaçament dels residents als serveis sanitaris.
  
c. La derivació directa a l'especialista de l'àrea, dels residents al seu càrrec que requerisquen d'una consulta específica, sense necessitat de requerir la intervenció del metge d'Atenció Primària, amb l'oportú full d'interconsulta.
  
Segona
  
El facultatiu proposat per la Conselleria de Benestar Social serà autoritzat per la Direcció General per a la Prestació Farmacèutica i es farà responsable de la formalització correcta de la història clínica del pacient, on haurà de figurar almenys:
  
1. Diagnòstic
  
2. Tractament farmacològic instaurat
  
3. Proves diagnòstiques realitzades
  
Tercera
  
L'entrega de talonaris de receptes oficials del Sistema Nacional de Salut, informe de consulta i hospitalització p.10 i full d'interconsulta s'ajustaran als criteris establits per la Conselleria en els seus centres sanitaris. Els facultatius autoritzats sol·licitaran els impresos al centre de salut de la zona a què corresponga. Prèviament al subministrament, el centre de salut haurà de comptar amb una còpia de l'autorització individualitzada del facultatiu.
  
Quarta
  
La prescripció farmacèutica en recepta oficial del Sistema Nacional de Salut s'adaptarà a la Guia Farmacoterapèutica Geriàtrica i a les directrius de les comissions de l'ús racional del medicament de les àrees de Salut.
  
Cinquena
  
La pèrdua o sostracció dels talonaris de receptes seran comunicades de manera immediata a la direcció d'àrea corresponent. El facultatiu haurà d'interposar una denúncia davant de la policia i trametre'n una còpia a la direcció d'Atenció Primària.
  
Sisena
  
La Conselleria de Benestar Social comunicarà immediatament a la Conselleria de Sanitat qualsevol moviment en la situació laboral alta, baixa, inclosa la modificació si n'hi haguera en la residència en què presta els seus serveis.
  
El facultatiu que deixe de prestar els seus serveis en les residències autoritzades té l'obligació de tornar tots els impresos, talonaris de receptes i segell mèdic al centre de salut de la seua zona.
  
Setena
  
La utilització de receptes mèdiques oficials i de la resta dels documents inclosos en aquesta resolució estaran sotmesos a l'actuació inspectora de la Conselleria de Sanitat, per mitjà dels seus òrgans competents.
  
Davant d'una infracció greu constatable, la Conselleria de Sanitat es reserva la capacitat d'actuar immediatament amb la suspensió de manera cautelar de l'autorització d'aquests documents.
  
Vuitena
  
Les infraccions que es pogueren derivar d'una utilització no adequada d'aquests documents seran sancionades d'acord amb el que estableix la legislació vigent.
  
DISPOSICIÓ TRANSITÒRIA
  
En una primera fase s'atendran les sol·licituds de les residències sociosanitàries públiques i una vegada efectuades aquestes, es procedirà amb les concertades de gestió integral.
  
Aquesta resolució exhaureix la via administrativa. S'hi pot interposar recurs de reposició amb caràcter potestatiu davant del mateix òrgan que el dicte en el termini d'un mes, o recurs contenciós administratiu en el termini de dos mesos, davant de la Sala Contenciosa Administrativa del Tribunal Superior de Justícia de la Comunitat Valenciana, comptats des de l'endemà de la data de la notificació o publicació.


Còpia Permalink ELI